Festivaalin tiedottajan Tomi Lindblomin mukaan järjestäjä ei ollut tietoinen rap-artisti Tekashin uusimmasta käänteestä, mutta tiesi hänen rikostaustastaan.

Elokuun 17-19. päivä Hietaniemen rannassa järjestetään yksi vuoden odotetuimmista kesätapahtumista, Weekend Festival.

Festivalin ympärillä on vellonut tänä vuonna kohua toisensa perään, sillä kesäkuussa yksi festivaalin pääesiintyjistä, amerikkalainen rap-muusikko XXXTentacion joutui ammutuksi Floridassa ja menehtyi vammoihinsa.

­

Nyt Weekend Festivaleille perjantaina esiintymään palkattu amerikkalainen rap-artisti Daniel Hernandez, 22, on pidätetty. Häntä uhkaa kolmen vuoden vankeustuomio seksivideon takia. Rap-artisti tunnetaan paremmin taiteilijanimillään Tekashi tai 6ix9ine.

Daily Mailin tietojen mukaan hän on syyllistynyt seksivideon kuvaamiseen, jossa osallisena oli alaikäinen, 13-vuotias tyttö. Tapahtumat sijoittuvat lokakuuhun 2015, jolloin Tekashi on ollut 19-vuotias.

Kohuvideolla Tekashin ystävä Taquan Anderson harjoittaa seksuaalista kanssakäymistä tytön kanssa. Tekashi seisoi tytön takana ja teki ”työntöliikkeitä lantiollaan”. Toisella videolla 13-vuotias tyttö istuu alastomana Tekashin sylissä.

Rikostaustan vuosien ajalta omaava Tekashi on ehdonalaisessa, jonka sääntöihin kuuluu, ettei asianosainen saa tehdä uusia rikoksia tai tulla pidätetyksi ehdonalaisen aikana.

Tekashina tunnettu rap-artisti Daniel Hernandez, 22, esiintyy seksivideolla 13-vuotiaan tytön kanssa.­

Tekashi pidätettiin Daily Mailin mukaan keskiviikkona lentokentällä hänen saavuttuaan takaisin Yhdysvaltoihin Euroopan-kiertueeltaan. Rap-artisti oli jättänyt tulematta oikeudenkäyntiin, jossa häntä syytettiin 16-vuotiaan tytön kuristamisesta.

Ehdonalaisen sääntöjä rikottuaan häntä odottaa nyt mitä todennäköisimmin kolmen vuoden ehdoton vankeustuomio kaikista tekemistään rikoksista.

Weekend Festivalien sivuilla Tekashia kuvaillaan kuuluisaksi taustansa, olemuksensa ja musiikkinsa vuoksi. Hänen kerrotaan olevan oman musiikkityylinsä pioneereja ja nauttivan erittäin suurta suosiota.

Näin festivaali vastaa kohuun

Ilta-Sanomat tavoitti Weekend Festivalin tiedottajan Tomi Lindblomin. Hänen mukaansa järjestäjä ei ollut tietoinen artistin uusimmasta käänteestä, mutta tiesi hänen rikostaustastaan.

– Meille on viimeksi eilen perjantaina ilmoitettu, että kyllä hän on tulossa, eikä ole mitään syytä, miksei hän tulisi. Me joudumme elämään sen tiedon varassa. Se, että muuttuuko tämä tilanne vielä, ei ole meidän käsissämme, Lindblom kommentoi.

Lindblom vahvistaa festivaalin tehneen sopimuksen artistin kanssa hyvissä ajoin, ennen kuin he olivat tietoisia rikostaustasta.

– Emme tietenkään olisi tehneet tällaista artistisopimusta, jos meillä olisi ollut nämä asiat tiedossa. Sitten kun saimme nämä tiedot, itse asiassa vasta muutama kuukausi sitten, yritimme purkaa tätä sopimusta, Lindblom sanoo.

­

Byrokratia tuli Lindblomin mukaan esteeksi sopimuksen purkamiselle.

– Sitä ei pystynytkään purkamaan, koska sopimuksessa ei ollut purkupykälää, joka olisi liittynyt tällaiseen tilanteeseen. Meidän olisi siis täytynyt maksaa hänelle täysi hinta. Meille ei siis jäänyt muuta vaihtoehtoa, kuin ottaa hänet tänne, Lindblom sanoo.

– Päädyimme siihen, että jos joudumme kerta maksamaan, niin pakko se on sitten ottaa. Olemme nyt pakkotilanteessa, Lindblom toteaa.

– Luonnollisesti kaikki tällainen rikostoiminta on festivaalin arvojen vastaista, emmekä millään tavalla tällaista asiaa halua tukea. Tämä ei liity meidän festivaalitoimintaan ei sitten millään tavalla, mutta meille ei jäänyt muuta vaihtoehtoa.

­

Rap-artistin osallisuus alaikäistä koskevaan seksivideokohuun on ikävä yhteensattuma, sillä tänä vuonna alle 10-vuotiaat lapset pääsevät ensimmäistä kertaa Weekend Festivaleille ilmaiseksi.

– Traaginen yhteensattuma, että näin on käynyt. Artisti tulee ja menee ja on artistialueella. Hän on onneksi vain artisti muiden artistien joukossa. Näissä asioissa yleisö tekee sen lopullisen päätöksen. Vaikka hän siellä esiintyy, ei häntä ole pakko siellä katsoa, siellä on paljon muutakin aktiviteettia, Lindblom sanoo.

Onko järjestäjällä varasuunnitelmaa, mikäli artisti joutuisi perumaan esiintymisensä?

– Ei ole mitään varasuunnitelmaa. Sitten vaan vähän uudelleen organisoimme sitä esiintymisjärjestystä, mutta ei viikon varoitusajalla voi saada korvaavaa esiintyjää. Yksi artistihan jo menehtyikin, tämä XXXTentacion. Eli hyvin vaiherikasta on ollut tämä meidän toiminta tänä vuonna, Lindblom toteaa.

Lue lisää: Weekend Festivalin päätähti ja järjestäjä ilmiriidassa: heitettiinkö artistia kivellä? ”En aio soittaa heille tulevaisuudessa”